মাশরাফিঃ সবাইকে বলব, পারফরম্যান্সের বাইরে কারো দলে সুযোগ নেই। সাকিব কিংবা আমারও জবাবদিহি আছে। এটা বুঝি যে নতুনদের জন্য এটার সঙ্গে পাল্লা দেওয়া কঠিন। তার পরও তার নিজের চেষ্টা থাকতে হবে। তাকেই খুঁজে বের করতে হবে ঠিক কোথায় সমস্যা হচ্ছে? সে সমস্যাগুলো সিরিজের মাঝপথে করা সম্ভব নয়। একেকটা সমস্যার সমাধান করতে হবে প্রচণ্ড পরিশ্রম করে। অনুশীলনে কাজ করতে হবে নিজের প্রতিটি সমস্যা ধরে ধরে—ভালো খেলোয়াড়রা তাই করে। দেড় যুগ ধরে বিশ্বের সব দলেই এটা দেখে আসছি। প্র্যাকটিস তো আমরাও করি। তবে সেটাতে মান থাকা জরুরি। আমার কাছে মানসম্পন্ন প্রস্তুতির কোনো বিকল্প নেই। আমার বিশ্বাস আমাদের তরুণদের সামর্থ্যে অনেক এগিয়ে। এদের অনেকে অতীতে নিজেদের প্রমাণও করেছে। ২০১৫ বিশ্বকাপের পর আমরা অনেক ম্যাচ জিতেছি। সেটা সম্ভব হয়েছে সিনিয়রদের সঙ্গে সৌম্য, সাব্বির, লিটনরা রান করেছে। তা ছাড়া তাসকিন, রুবেলদেরও অবদান রয়েছে। বেশির ভাগ ক্ষেত্রে দলগতভাবেই আমরা ম্যাচ জিতেছি। ২০১৯ বিশ্বকাপেও দলগতভাবে ভালো ক্রিকেট খেলতে হবে। আর সেটা নিশ্চিত করার জন্য যাদের নাম বললাম, তাদের মধ্য থেকেই সেরাদের খুঁজে নিতে হবে। এক বছর সময় কিন্তু খুব বেশি না। তাই তরুণদের বলেছি দ্রুত ফর্মে ফিরতে।